**ΔΕΛΤΙΟ ΤΥΠΟΥ**

Λαμία, 13 Ιουνίου 2017

**Το Καρπενήσι στην κορυφή του κόσμου**

Μία από τις τρεις κορυφαίες θέσεις διάκρισης κατέκτησε το Καρπενήσι στον Διεθνή Aρχιτεκτονικό Διαγωνισμό «UIA Friendly and Inclusive Spaces Awards – Φιλικοί και Ανοιχτοί Χώροι σε όλους» που διεξάγεται κάθε τρία χρόνια από την «International Union of Architects – Διεθνή Ένωση Αρχιτεκτόνων». Ο Δήμος Καρπενησίου απέσπασε βραβείο στον τομέα «Public Space - Δημόσιος Χώρος», συμμετέχοντας με το έργο της Ανάπλασης του εμπορικού του κέντρου.

Αξίζει να σημειωθεί ό,τι στον διαγωνισμό συμμετείχαν 76 πόλεις από 28 χώρες και το Καρπενήσι, εκτός από το βραβείο, κέρδισε και την ιδιαίτερη αναφορά της κριτικής επιτροπής που εστίασε στην λειτουργικότητα των έργων που έγιναν στο εμπορικό κέντρο του δήμου και την αναβάθμιση της ποιότητας ζωής για όλους. Συγκεκριμένα, η επιτροπή αναφέρει:

«Προσεκτικά σχεδιασμένοι δρόμοι και πεζοδρόμια που μεταμορφώνουν την εικόνα των κεντρικών δρόμων μίας ορεινής πόλης, ενθαρρύνοντας τους πεζούς και ελαχιστοποιώντας την κυριαρχία του αυτοκινήτου. Η πρόσβαση στο κέντρο της πόλης βελτιώθηκε σημαντικά, ειδικά για τα άτομα με κινητικά προβλήματα, ενώ τα θερμαινόμενα πεζοδρόμια διασφαλίζουν την πρόσβαση ακόμη και σε συνθήκες χιονιού και πάγου. Η εγκατάσταση γραμμών τυφλών βελτιώνει ακόμη περισσότερο την προσβασιμότητα για ανθρώπους με προβλήματα όρασης».

Το έργο της ανάπλασης του ιστορικού κέντρου ξεκίνησε το 2011. Τότε που το οραματίστηκε, εξασφάλισε τη χρηματοδότηση του και προχώρησε στη μελέτη και την κατασκευή του η Δημοτική Αρχή του Κώστα Μπακογιάννη, ενώ συνεχίστηκε από τον σημερινό Δήμαρχο Νίκο Σουλιώτη. Βασίστηκε στους άξονες αναβάθμισης της ποιότητας ζωής στο εμπορικό κέντρο, ανάπτυξης της τοπικής οικονομίας, δημιουργίας συνθηκών πρόσβασης σε όλους, εκσυγχρονισμού υποδομών και αναβάθμισης της αρχιτεκτονικής αισθητικής του. Η βράβευση αποτελεί απόλυτη επιβεβαίωση της βούλησης για τη ριζική αλλαγή του εμπορικού κέντρου και της εικόνας του, αλλά και της ικανότητας του αρχιτέκτονα Ανδρέα Λαμπρόπουλου και της ομάδας του να ανταποκριθεί σε ένα έργο που απαιτεί ιδιαίτερη τεχνογνωσία, επισταμένη μελέτη και κυρίως έμπνευση.

Η βράβευση θα πραγματοποιηθεί στις 6 Σεπτεμβρίου 2017, στο «UIA Award Ceremony», στη Σεούλ κατά τη διάρκεια του 26ου Παγκοσμίου Συνεδρίου Αρχιτεκτόνων, όπου θα γίνει και παρουσίαση του έργου.

Για τη διάκριση του Δήμου Καρπενησίου, ο Περιφερειάρχης Στερεάς Ελλάδας, Κώστας Μπακογιάννης δήλωσε ότι πρόκειται για μία από τις πιο σημαντικές στιγμές της διαδρομής του στην Τοπική Αυτοδιοίκηση και τόνισε ό,τι έργα όπως αυτό, δείχνουν το δρόμο για όσα μπορεί να κάνει η Στερεά Ελλάδα, αλλά και ολόκληρη η χώρα.

«Δεν θα μπορούσα να περιγράψω τη συγκίνησή μου μέσα σε λίγα λόγια. Αυτό που θέλω να πω ότι αυτό το έργο ξεκίνησε με ένα όραμα. Όραμα μικρό και τόσο μεγάλο. Να γίνει το Καρπενήσι αυθεντικός τόπος ζωής για όλους. Αυτό το όραμα δεν εμποδίζεται, δεν περιορίζεται. Με συνοδεύει και μας συνοδεύει όλους μέχρι και σήμερα, στην Περιφέρεια Στερεάς Ελλάδας. Αυτό το δρόμο αποφασίσαμε να ακολουθήσουμε και μοιάζει να είναι ο σωστός δρόμος. Της δημιουργίας, της προόδου. Ο δρόμος που οδηγεί μόνο μπροστά. Αυτό που ξεκίνησε από το Καρπενήσι απλώνεται σε ολόκληρη τη Στερεά και μόνο μία ευχή εκφράζω. Να εξαπλωθεί σε όλη την Ελλάδα. Να δείξουμε σε όλους ό,τι διαπρέπουμε, όχι μόνο γιατί αγαπάμε τον τόπο μας, αλλά και γιατί μπορούμε. Γιατί έχουμε την ικανότητα και τη γνώση να το κάνουμε. Γιατί δουλεύουμε όλοι μαζί. Να δείξουμε σε όλους ό,τι αξίζουμε σεβασμό, όχι μόνο για το παρελθόν μας, αλλά για την προοπτική και το μέλλον μας».

Ο Δήμαρχος Καρπενησίου, Νίκος Σουλιώτης, που υπήρξε και ο αρμόδιος αντιδήμαρχος κατά τη διάρκεια σχεδιασμού και υλοποίησης του έργου δήλωσε:

«Η διάκριση αυτή αποτελεί για εμάς δικαίωση για μία ομολογουμένως γενναία απόφαση που πήραμε, να αλλάξουμε το κέντρο της πόλης μας, σε μία εποχή δύσκολη για την υλοποίηση μεγάλων τεχνικών έργων. Έχοντας ζήσει από κοντά την κάθε μέρα κατασκευής του έργου, δεν μπορώ παρά να εκφράσω τη μεγάλη μου χαρά και ικανοποίηση που αυτή η συλλογική προσπάθεια έτυχε διεθνής αναγνώρισης. Για εμάς ωστόσο η μεγαλύτερη αναγνώριση είναι αυτή που έρχεται καθημερινά από τους δημότες και τους επισκέπτες. Από αυτούς που ζουν και κινούνται σε μία καλύτερη πόλη. Μία πόλη ανθρώπινη και φιλόξενη. Ένα μεγάλο ευχαριστώ σε όλους εκείνους που δούλεψαν για αυτό το έργο, αλλά και σε κάθε κάτοικο της πόλης μας που υπέμεινε την ταλαιπωρία κατά τη διάρκεια της κατασκευής του».